Foto: Tomislav Kristo/Cropix

MINISTAR turizma Veljko Ostojić dao je ostavku. Razlog ostavke je spominjanje Ostojića u aferi sa zemljištem u Balama.

"Nakon razgovora s ministrom Veljkom Ostojićem, predsjednik Vlade Republike Hrvatske Zoran Milanović prihvatio je ostavku ministra turizma. Koalicija je postavila visoke etičke standarde za članove Vlade i od njih ne misli odstupiti. Očekujemo da IDS predloži novog kandidata za ministra turizma", izvijestili su iz Vlade RH.

I iz Ministarstva turizma izvijestili su kako je ministar turizma Veljko Ostojić podnio danas ostavku na mjesto ministra turizma.



"Podnosim ostavku na mjesto ministra turizma u Vladi Republike Hrvatske zbog pritisaka koji se posljednjih dana vrše na mene, a koji su rezultat neutemeljenih optužbi i neistina. Hajka ovakvih razmjera onemogućuje mi da svoj posao obavljam na razini profesionalnosti koju smo moj tim i ja uspostavili u Ministarstvu u proteklom razdoblju. Nadam se da će Ministarstvo, zbog dobrobiti ove zemlje, nastavit istim smjerom kojim smo krenuli te da će nastaviti projekte koje smo započeli", izjavio je Veljko Ostojić.



Veljko Ostojić, obratiti će se novinarima izjavom sutra, u nedjelju u 12 sati u Ministarstvu turizma.

Kupili zemljište za 860 tisuća kuna, prodali ga za 25,6 milijuna

Ostojića se veže uz prodaju 11,5 hektara zemljišta na području Općine Bale. Ostojićeva je obitelj 2004. kupila sporno zemljište za 860 tisuća kuna. Nedugo zatim krenula je urbanizacija te je cijena kupljene parcele skočila na 25,6 milijuna kuna. Obitelj Mitton iz Istre, bivši vlasnici zemljišta, tvrdi da su se prije prodaje zemljišta i sami interesirali za urbanizaciju. No, nisu naišli na razumijevanje. Na urbanizaciji spornog zemljišta navodno se počelo raditi tek nakon što je Ostojić postao njegov indirektni vlasnik.



Članovi obitelji Mitton ovih su dana dali iskaz u DORH-u. Tvrde da su 2004. godine zemljište prodali obitelji ministra turizma Veljka Ostojića, koji je tada bio član Poglavarstva Istarske županije zadužen za turizam i ruralni razvoj. Claudia Mitton posvjedočila je novinaru HRT-a da su prije nego su zemlju prodali Ostojiću o prodaji razgovarali sa zagrebačkim poduzetnikom Borisom Filipajem. Navodno je Filipaj imao namjeru u Istru uložiti više milijuna eura te je s tim planom došao županijskim čelnicima. Ostojić je navodno zemlju kupio nakon što mu je Filipaj kazao da o kupoprodaji pregovara s obitelji Mitton.



"Nisam kupio, niti urbanizirao niti prodao bilo kakvo zemljište na području Općine Bale", poručio je ministar Ostojić. No, njegovo ime se svejedno nalazi na kupoprodajnom ugovoru. Doduše, ne kao direktnog kupca, već kao jamca koji je potvrdio identitet dvoje prodavatelja koje su na potpis ugovora kod javnog bilježnika došle bez osobnih iskaznica. Članovi obitelji Mitton tvrde i da im je Ostojić osobno donio novac, a posao je formalno obavljen preko Ostojićeve šurjakinje Sandre Perić.

"Ova se, u Istri već prožvakana tema, izvlači iz naftalina `po potrebi`, a s obzirom na aktualne okolnosti i predizbornu kampanju te dužnost koju obnašam ne iznenađuje da se ona upravo sad pokušava ponovno aktualizirati", reagirao je početkom tjedna Veljko Ostojić na navode da ga DORH istražuje zbog muljanja sa zemljištem u Istri.

Tekst se nastavlja ispod oglasa

"Zemljište u Balama kupila je šogorica ministra turizma Veljka Ostojića te je ona bila njegova jedina vlasnica"

Ostojić je tijekom ovog tjedna u više navrata demantirao bilo kakvu povezanost s prodajom zemljišta te odbacio bilo kakvu mogućnost da je na to uopće mogao utjecati. Ostojić tvrdi da nije sudjelovao u podjeli novca, već su kupnju zemljišta i podjelu realizirale njegova supruga i šogorica. Ostojić je sugerirao i kako je riječ o podmetanju te rekao da se nada da će se ta priča već jednom završiti: "Ovo je treći put da se povlači iz prašine još od 2007. godine".

"Radi raznih pogrešnih interpretacija u medijima, a zbog točnog informiranja javnosti dostavljam vam još jednom informacije vezane za prodaju zemljišta tvrtke Skvačota. Zemljište u Balama kupila je šogorica ministra turizma Veljka Ostojića, gđa. Sandra Perić te je ona bila njegova jedina vlasnica. Zemljište je uneseno u tvrtku Skvačota d.o.o., koja je bila u 100-postotnom vlasništvu Sandre Perić. Novac ostvaren prodajom udjela u tvrtki doznačen je u cijelosti na račun gđe. Sandre Perić, jedine vlasnice tvrtke", izvijestilo je ranije ovog tjedna Ministarstvo turizma.

Odlazi li IDS?

Hoće li IDS ipak izaći iz Vlade, kao što su napravili u vrijeme Račanovog mandata?

"Kakvu god odluku oni donijeli, ona ni na koji način ne utječe na sudbinu Vlade jer Vlada ima dovoljno većinu i bez njih", kaže politički analitičar Žarko Puhovski koji se osvrnuo na, kako kaže, višestruka mjerila.

"To su sedmerostruka mjerila kad se računa i gospođa Holy, gospodin Čačić i tako dalje. To znači da nema jedinstvenih mjerila", rekao je Puhovski.

Ostojićevu ostavku komentirao je i šef HDZ-a Tomislav Karamarako koji kaže da do ulaska u Europsku uniju neće inzistirati na izvarednim izborima.

"Koalicija se raspada po svim šavovima. Ona ni nema neki zajednički integrativni nazivnik. Jedino što ih je povezivalo je bila želja za vlašću, za sinekurama, za položajima, za kabinetima. Do kuda je dovela ta politika vidimo danas. Tu nema pomoći. Nikakva rekonstrukcija, to je ekipa koja radi u ozračju neznanja, nesposobnosti, netolerancije i prepotencije", rekao je Karamarko.